हिंदी किताबों को ऑनलाइन ख़रीदने का रुझान तेज़ी से बढ़ रहा है। इसी का परिणाम है कि दिव्य प्रकाश दुबे का पहला कहानी-संग्रह ‘टर्म्स एंड कंडीशन्स अप्लाई’ केवल ऑनलाइन माध्यमों से बिककर 1 साल से भी कम समय के अंतराल में बेस्ट सेलर हुआ है। हाल ही में दिव्य प्रकाश की दूसरी किताब‘मसाला चाय’ की ऑनलाइन प्रीबुकिंग शुरू हुई है। इस किताब की प्रीबुकिंग फ्लिपकार्ट से भी की जा रही है। गौरतलब है कि फ्लिपकार्ट हिंदी साहित्यिककिताबों की प्रीबुकिंग में रुचि नहीं लेता। लेकिन दिव्य प्रकाश की पहली किताब की लोकप्रियता ने फ्लिपकार्ट जैसी कंपनियों का भी हिंदी किताबों की ओर ध्यान खींचा है। एक रिपोर्ट के मुताबिक फिलहाल किताबों का 15% ऑनलाइन बाज़ार हिंदी किताबों का है। ‘मसाला चाय’ मात्र 2 हफ़्तों में ही सोशलमीडिया पर ख़ूब पॉपुलर हुई है। लोग ख़ूब प्रीबुक कर रहे हैं, इसी का नतीजा है कि यह किताब फ्लिपकार्ट पर लोकप्रियता श्रेणी में काफ़ी ऊपर पहुँच गई है। कई अंग्रेज़ी किताबों को पीछे छोड़ चुकी है। केवल फ्लिपकार्ट से ही अब तक इसकी 300 से अधिक प्रतियाँ प्रीबुक हो चुकी हैं। इंफीबीम, होमशॉप18, स्नैपडील आदि वेबसाइटों से भी प्रीबुक हुई प्रतियों को जोड़ लें तो प्रीबुक हुई कुल प्रतियों की संख्या 500 के आसपास पहुँच जाती है। यह हिंदी किताबों के लिए बिलकुल नया अनुभव है।